Document ID: 31985L0576

ΟΔΗΓΙΑ ΤΟΥ ΣΥΜΒΟΥΛΙΟΥ της 20ής Δεκεμβρίου 1985 που τροποποιεί την οδηγία 78/1035/ΕΟΚ περί των φορολογικών ατελειών των χορηγουμένων κατά την εισαγωγή εμπορευμάτων που αποτελούν αντικείμενο μικροδεμάτων μη εμπορικού χαρακτήρα προελεύσεως τρίτων χωρών - (85/576/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 99,
την πρόταση της Επιτροπής (1),
(1) ΕΕ αριθ. C 167 της 6.7.1985, σ. 5.
τη γνώμη του Ευρωπαϊκού Κοινοβουλίου (2),
(2) ΕΕ αριθ. C 345 της 31.12.1985.
τη γνώμη της Οικονομικής και Κοινωνικής Επιτροπής (3),
(3) ΕΕ αριθ. C 303 της 25.11.1985, σ. 5.
Εκτιμώντας:
ότι, λόγω του ότι η φορολογική ατέλεια που προβλέπεται στην οδηγία 78/1035/ΕΟΚ (4), όπως τροποποιήθηκε από την οδηγία 81/933/ΕΟΚ (5), για την εισαγωγή εμπορευμάτων που αποτελούν αντικείμενο μικροδεμάτων μη εμπορικού χαρακτήρα προέλευσης τρίτων χωρών, δεν έχει υποστεί καμία τροποποίηση μετά την έκδοση της οδηγίας 81/933/ΕΟΚ, η πραγματική αξία της εν λόγω ατέλειας έχει μειωθεί εξαιτίας της εξέλιξης των τιμών κατανάλωσης· ότι η κατάσταση αυτή πρέπει να διορθωθεί·
(4) ΕΕ αριθ. L 366 της 28.12.1978, σ. 34.
(5) ΕΕ αριθ. L 338 της 25.11.1981, σ. 24.
ότι η τάφια, το σακέ και άλλα παρόμοια ποτά, μπορούν να εξομοιωθούν με τα ποτά που έχουν αλκοολικό τίτλο 22% vol. ή λιγότερο, των οποίων η απαλλασσόμενη ποσότητα είναι τώρα περιορισμένη, και ότι πρέπει, κατά συνέπεια, να συμπληρωθεί ο πίνακας των ποτών για τα οποία ισχύει τέτοιος περιορισμός·
ότι, εφόσον η απαλλασσόμενη ποσότητα αλκοολούχων ποτών είναι περιορισμένη, η ποσότητα καθαρής αλκοόλης είναι κατά μείζονα λόγο, και ότι φαίνεται χρήσιμο να γίνει ρητή σχετική αναφορά,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στο άρθρο 1 παράγραφος 2 στοιχείο α) τρίτη περίπτωση της οδηγίας 78/1035/ΕΟΚ, οι «35 ECU» αντικαθίστανται από «45 ECU».
Άρθρο 2
Στο άρθρο 2 στοιχείο β) της οδηγίας 78/1035/ΕΟΚ, η πρώτη και δεύτερη περίπτωση αντικαθίστανται από το ακόλουθο κείμενο:
«β) αλκοόλες και αλκοολούχα ποτά:
- απεσταγμένα ποτά και άλλα οινοπνευματώδη ποτά, που έχουν αλκοολικό τίτλο πάνω από 22% vol.· αιθυλική αλκοόλη μη μετουσιωμένη 80%vol. και περισσότερο: μία φιάλη συνήθους μεγέθους (μέχρι 1 λίτρο), ή
- απεσταγμένα ποτά και οινοπνευματώδη ποτά, απεριτίφ με βάση το κρασί ή την αλκοόλη, τάφια, σακέ ή ομοειδή ποτά που έχουν αλκοολικό τίτλο 22% vol.ή λιγότερο· κρασιά αφρώδη, vins de liqueur· μία φιάλη συνήθους μεγέθους (μέχρι 1 λίτρο)·».
Άρθρο 3
1. Τα κράτη μέλη λαμβάνουν τα μέτρα που είναι αναγκαία για να συμμορφωθούν με την παρούσα οδηγία από την 1η Ιουλίου 1986.
2. Τα κράτη μέλη γνωστοποιούν στην Επιτροπή τα μέτρα που λαμβάνουν για την εφαρμογή της παρούσας οδηγίας.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 20 Δεκεμβρίου 1985.

Labels: 2
17